Guido de Brès (1522-1567) was die skrywer van die Nederlandse Geloofsbelydenis. Hy is in 1565 gevange geneem en is later tereggestel vir die inhoud van die belydenis. Vir hom was dit vanselfsprekend om met die hoogste prys, sy lewe, vir sy geloof te betaal.
Cyrillus Lucaris (1572-1638) was ’n Grieks-Ortodokse teoloog uit die tyd ná die Reformasie. Hy was onder meer die patriarg in Alexandrië en Konstantinopel. Wat gesag betref is die patriarg met die pous vergelykbaar. Hy is deur Calvyn se geskrifte en ander reformatoriese werke van die waarheid van die reformatoriese leer oortuig en het sterk teen die verering van beelde in die kerk gestry. ’n Sultan het hom deur Moslemsoldate laat vermoor.